50 Jaar gelede in Die Burger | 11 April 1969 | Netwerk24
50 Jaar gelede in Die Burger | 11 April 1969
Klein Vaaldam ontdek:'n Reusagtige varswaterdam met 'n inhoud twee derdes so groot soos dié van die Vaaldam, is naby Walvisbaai diep onder die sand van die Namib-woestyn ontdek, het mnr. Wenzel du Plessis, voormalige administrateur van Suidwes, in Pretoria aangekondig. Hy het hierdie aankondiging gedoen toe hy die nuwe laboratoriums van die W.N.N.R. se afdeling natuurlike isotope en van die geofisiese groep geopen het. Hierdie verreikende ontdekking is gedoen deur 'n span onder leiding van die direkteur van die fisiese laboratoriums, dr. Jan van Zijl, in oorleg met Suidwes se departement van waterwese en geologiese opnames. Die geofisiese prospekteermetodes wat deur die span gebruik is, het getoon dat daar 'n enorme watervoorraad van sowat 63 miljoen kubieke voet diep onder die Namib lê. Die nuutgestigte afdeling natuurlike isotope kon vasstel dat die water nie oud is nie, wat daarop dui dat die voorraad deur 'n gereelde invloei aangevul word.
Uit die hartfonds: Die trustees van die Chris Barnard-Fonds het gister aangekondig dat twee reisbeurse uit die beskikbare geld toegeken is. Die eerste is aan dr. J.L. Besselling van die fakulteit van ingenieurswese aan die Universiteit van Kaapstad toegeken en die tweede aan prof. dr. Athol G. Riddell, hoogleraar in die chirurgie aan die Universiteit van Bristol. Dr. Besselling se beurs sal hom in staat stel om in Julie vanjaar na Amerika te gaan, waar hy die kunshart, hartpompe en verskeie ander ingenieursaspekte van die chirurgie sal bestudeer. Dr. Riddell sal in Kaapstad deelneem aan die navorsingsprogram oor oorplantings en sal ook lesings hou oor verskeie aspekte van leweroorplanting, met spesifieke verwysing na immunologiese reaksies en die beheer daarvan.
Skrywer ongesteld: Prof. D.F. Malherbe, gevierde Afrikaanse skrywer, het gisteraand in Bloemfontein 'n hartaanval gehad. Hy het teen vyfuur vanoggend aan die slaap geraak en dit gaan nou beter met hom.
Lafenis hier: Verdere deurdringende reën het gister oor die meeste dele van die Kaaplandse binneland uitgesak en die droogte op baie plekke finaal gebreek.